谢枋得
荆棘中杏花
墙东荒蹊抱村斜，荆棘狼籍盘根芽。
何年丹杏此留种，小红濈濈争春华。
野人惯见谩不省，独有诗客来咨嗟。
天真不到铅粉笔，富豔自是宫闱花。
曲池芳迳非宿昔，苍苔浊酒同天涯。
京师惜花如惜玉，晓担卖彻东西家。
杏花看红不看白，十日忙杀游春车。
谁家园里有此树，郑重已着重帏遮。
阿娇新宠贮金屋，明妃远嫁愁清笳。
落花萦帘拂床席，亦有飘泊沾泥沙。
天公无心物自物，得意未用相陵夸。
黄昏人归花不语，惟有落月啼栖鸦。